nagyobb biztonságban lesznek. Azonban amikor a németek 1940 májusában elfoglalták Hollandiát, feleségét letartóztatták, és csak a kiváló karmester, Wilhelm Furtwängler közbenjárására engedték szabadon. Mivel magyar állampolgárságát korábban németre cserélte fel, azt pedig a nürnbergi törvények megszüntették, mint hontalan zsidó a legnagyobb veszélybe került. Ebből a helyzetéből két régi barátja, Kresz Géza hegedűművész és Dohnányi Ernő mentették ki, akik segítségével visszakapta a magyar állampolgárságot. Így juthatott svájci vízumhoz és munkavállalási engedélyhez. Az újonnan alapított luzerni konzervatórium professzora lett, mellette pedig koncertezett. Az izgalmakkal terhes évek azonban nagyon megviselték a szívét; 1944. november 15-én hajnalban álmában hunyt el.